Mai Mercado (KF), 2014-05-08:
Dansk Folkeparti og Det Konservative Folkeparti har sammen fremsat det her forslag om en behandlingsgaranti til børn og unge, der lever i familier med alkohol- og stofmisbrug.
Debatten har været lang, og den har været vidt omkring.
Jeg vil gerne prøve at redegøre for, hvorfor vi Konservative og hvorfor vi sammen med Dansk Folkeparti har fremsat det her forslag.
Derfor fremsætter vi det her forslag sammen med Dansk Folkeparti om at skabe en behandlingsgaranti for børn og unge, der lever i misbrugsfamilier, sådan at de anonymt og i et forum uden om de kommunale myndigheder kan få rådgivning, terapi og støtte inden for 30 dage, så de lærer at håndtere et liv i misbrugsfamilier.
Børnene og de unge har brug for en behandlingsgaranti og en hjælp, for tallene taler deres eget tydelige sprog.
At vokse op i en misbrugsfamilie giver en øget risiko for angst, depression, lavt selvværd og ikke mindst også risiko for, at børnene selv udvikler et misbrug senere hen.
Således vurderer Sundhedsstyrelsen, at 30 pct. af børn i alkoholmisbrugende familier selv bliver alkoholafhængige – 30 pct.
Så er den negative sociale arv massiv, men til trods for at vi kender statistikkerne, til trods for at alle her i aften i salen har erklæret, at der er et problem, og at der er brug for en indsats, så er der i dag ikke en egentlig systematisk indsats til at hjælpe de her børn og unge til vejen mod et bedre liv, et bedre liv, som på alle måder kan gavne den unge, og som også kan gavne samfundet, hvor den unge med den rette rådgivning i større grad bliver herre over eget liv og kan reflektere over de valg, som han eller hun gør, og dermed bliver markant bedre til også at håndtere sit eget liv.
Det betyder jo, at den unges eget misbrug bliver mindre, at den unge kan få færre depressioner, fordi man selv kan mestre sit eget liv, tager færre stoffer.
Man kunne håbe på, at der kom et lavere frafald på ungdomsuddannelserne og færre anbringelser, og dertil vil jeg sige, at der er jeg helt enig med Enhedslistens ordfører i, at på lang sigt vil sådan en forebyggelse jo kunne spare rigtig, rigtig mange penge.
Det er jo dejligt, når det er, at vi som politikere kan spare nogle penge, men det absolut vigtigste må være hensynet til den enkelte unge, som får en redningsplanke ud og væk.
Der er brug for en systematisk og koordineret indsats, for det da er tankevækkende, når opgørelser i Københavns Kommune viser, at op mod 95 pct. af alle midler på alkoholområdet går til den misbrugende, og at det kun er 5 pct., der går til familierne.
Det siger mig, at så er der brug for at prioritere familier, der lever med en misbruger.
Det handler jo vel at mærke ikke om at flytte rundt på pengene og dermed reducere den andel af penge, der går til misbrugsbehandling og den misbrugende.
Nej, det handler også om at anerkende, at også børn og unge har brug for hjælp til at knække den negative sociale arv, frem for bare at lukke øjnene for det.
Der er også rigtig god grund til at gribe ind nu.
I 2014 er ventetiden til rådgivning i eksempelvis TUBA, som netop hjælper børn og unge med at håndtere livet i en misbrugsfamilie, steget til op mod 2 år.
Det er altså 2 år, hvor børn og unge, som aktivt søger hjælp til at få bearbejdet deres problemer, passivt må se til fra ventelisterne.
Det er også børn og unge, som først henvender sig efter mange års isolation og efter at have gået med de her problemer i rigtig lang tid.
Med det her forslag kommer børn og unge ikke længere til at vente i 2 år.
De skal kunne komme til inden for 1 måned, for det er muligt at knække kurver, og det er sådan set også muligt at gøre det nu.
Derfor håbede vi jo meget, at vi havde fået Folketingets opbakning i dag.
Men det bliver sådan skudt ned både med henvisning til skattelettelser og til, at den økonomiske ramme ikke er på plads.
Jo, jo, indrømmet, at den økonomiske ramme ikke er på plads, men vi vil jo netop gerne drøfte det.
Det er jo også derfor, at vi lagde det meget åbent frem.
Jeg vil egentlig godt kvittere for, at i hvert fald de fleste af ordførerne er positive over for det at lave en behandlingsgaranti.
Vi havde også håbet, at vi kunne tage det et skridt videre.
Dertil kommer også, at et knæk af den negative sociale arv vil betyde en forbedret livssituation for den enkelte, og det er jo vigtigt i det her også at fokusere på, at især de menneskelige gevinster vil være store.